**GORIVO ZA KMETIJSTVO**

**Podrobnejši opis**

1. **izdaja, MAREC 2023**

**KAZALO**

[1. NEPOSREDNA UGODNOST OB NAKUPU GORIVA ZA KMETIJSTVO 1](#_Toc129604024)

[2. GORIVO ZA KMETIJSTVO 1](#_Toc129604025)

[3. UPRAVIČENCI ZA NAKUP GORIVA ZA KMETIJSTVO 1](#_Toc129604026)

[4. NORMATIVNA PORABA GORIVA 1](#_Toc129604027)

[5. PRIDOBITEV PODATKOV ZA NAMEN UGOTAVLJANJA IZPOLNJEVANJA POGOJEV ZA NAKUP GORIVA ZA KMETIJSTVO 2](#_Toc129604028)

[6. KMETIJSKO GOZDARSKA MEHANIZACIJA IN VOZILA PRIREJENA ZA PREVOZ ČEBELJIH PANJEV 2](#_Toc129604029)

[6.1 Kmetijsko gozdarska mehanizacija 2](#_Toc129604030)

[6.2 Vozila prirejena za prevoz čebeljih panjev 3](#_Toc129604031)

[6.3 Vozila z vgrajenimi napravami 3](#_Toc129604032)

[7. UPORABA OZNAČENEGA GORIVA ZA KMETIJSTVO 3](#_Toc129604033)

[8. ENOLIČNA IDENTIFIKACIJSKA OZNAKA 3](#_Toc129604034)

[8.1 Sestava enolične identifikacijske oznake 3](#_Toc129604035)

[8.2 Dodelitev enolične identifikacijske oznake 4](#_Toc129604036)

[9. OBVEZNOSTI OSEB ZA NAKUP GORIVA ZA KMETIJSTVO IN TRGOVCEV 4](#_Toc129604037)

[9.1 Obveznost osebe pred vsakokratnim nakupom goriva za kmetijstvo 4](#_Toc129604038)

[9.2 Obveznost trgovcev goriva za kmetijstvo 5](#_Toc129604039)

[10. IZVAJANJE STORITEV S KMETIJSKO IN GOZDARSKO MEHANIZACIJO 5](#_Toc129604040)

[11. VPRAŠANJA IN ODGOVORI 6](#_Toc129604041)

# NEPOSREDNA UGODNOST OB NAKUPU GORIVA ZA KMETIJSTVO

S spremembo 94. člena [Zakona o trošarinah](http://www.pisrs.si/Pis.web/pregledPredpisa?id=ZAKO7128) (v nadaljevanju: ZTro-1) se nadomešča uveljavljanje pravice do vračila plačane trošarine za gorivo za pogon kmetijske in gozdarske mehanizacije s predložitvijo zahtevka za vračilo trošarine, ki se praviloma vlaga za preteklo koledarsko leto – torej z zamikom, s pravico do nakupa označenega plinskega olja s takojšnjim znižanjem trošarine za pogon kmetijske in gozdarske mehanizacije (vključno s traktorji) in vozil, prirejenih za prevoz čebeljih panjev (v nadaljevanju: gorivo za kmetijstvo). Od 1. januarja 2023 se torej določa trošarina za gorivo za kmetijstvo v višini trošarine za plinsko olje, kot gorivo za ogrevanje.

S prehodno določbo [novele ZTro-1C](https://www.uradni-list.si/glasilo-uradni-list-rs/vsebina/2022-01-3441?sop=2022-01-3441) se omogoča upravičencem za energente, porabljene za pogon kmetijske in gozdarske mehanizacije v letu 2022, še uveljavljanje pravice do vračila trošarine z vložitvijo zahtevka za vračilo trošarine, tako kot za pretekla leta.

# GORIVO ZA KMETIJSTVO

Za gorivo za kmetijstvo se šteje plinsko olje kot gorivo za ogrevanje iz tarifne oznake 2710 19 43. Trošarina za gorivo za kmetijstvo se plačuje v višini, določeni z 2.2 točko tretjega odstavka 92. člena ZTro-1 oziroma v skladu z uredbo o določitvi zneska trošarine za energente in električno energijo, ki jo izda Vlada na podlagi ZTro-1. Drobnoprodajna cena goriva za kmetijstvo bo torej vsebovala znesek trošarine kot ta velja za plinsko olje za ogrevanje.

# UPRAVIČENCI ZA NAKUP GORIVA ZA KMETIJSTVO

Gorivo za kmetijstvo lahko v koledarskem letu kupi oseba, ki je na dan 30. junija preteklega leta evidentirana kot:

1. nosilec kmetijskega gospodarstva v registru kmetijskih gospodarstev ali član agrarne skupnosti v registru agrarnih skupnosti v skladu z zakonom, ki ureja agrarne skupnosti ali zakonom, ki ureja ponovno vzpostavitev agrarnih skupnosti ter vrnitev njihovega premoženja in pravic, in uporabnik kmetijskih in gozdnih zemljišč, ali
2. uporabnik gozdnih zemljišč,

in ki ima na dan 30. junija preteklega leta v uporabi toliko kmetijskih in gozdnih zemljišč ali gozdnih zemljišč, da njegova letna normativna poraba goriva znaša vsaj 540 litrov za kmetijska in gozdna zemljišča oziroma vsaj 150 litrov za gozdna zemljišča.

Gorivo za kmetijstvo lahko kupi tudi oseba, ki je v registru čebelnjakov pri ministrstvu, pristojnem za kmetijstvo, evidentirana kot čebelar in kot imetnik vsaj 41 čebeljih panjev na dan 30. junija preteklega leta, ter ima v registru čebelnjakov za preteklo leto evidentirane premike vsaj 41 čebeljih panjev na oddaljeno stojišče v razdalji vsaj 10 km zračne linije.

# NORMATIVNA PORABA GORIVA

Normativno porabo goriva za kmetijska in gozdna zemljišča za osebo iz drugega odstavka 94. člena ZTro-1 določa [Pravilnik o kriterijih za določitev normativne porabe goriva za kmetijstvo, postopku dodelitve in obliki enolične identifikacijske oznake ter postopku vzpostavitve dostopa do informacijskega sistema davčnega organa za prodajo goriva za kmetijstvo](https://www.uradni-list.si/_pdf/2022/Ur/u2022155.pdf) (v nadaljevanju: pravilnik).

Normativna poraba goriva za kmetijska in gozdna zemljišča iz četrtega odstavka 94. člena ZTro-1 znaša:

1. 200 litrov na hektar njive, njive za rejo polžev, jagod na njivi, trajnih rastlin na njivskih površinah, rastlinjaka, rastlinjaka s sadnimi rastlinami, matičnjaka, trajnega travnika, hmeljišča v premeni, ekstenzivnega sadovnjaka, travinj z razpršenimi neupravičenimi značilnostmi, začasnih travinj in kmetijskega zemljišča v pripravi;
2. 420 litrov na hektar vinograda, intenzivnega sadovnjaka, hmeljišča, oljčnika ali ostalih trajnih nasadov;
3. 50 litrov na hektar plantaže gozdnega drevja;
4. 15 litrov na hektar gozda.

Normativno porabo goriva za kmetijska zemljišča iz četrtega odstavka 94. člena ZTro-1 za koledarsko leto določi davčni organ na podlagi površine kmetijskih zemljišč v uporabi osebe, ki je nosilec kmetijskega gospodarstva ali član agrarne skupnosti, tako da za kmetijsko zemljišče iz 1. in 2. točke predhodnega odstavka upošteva največjo upravičeno površino, za kmetijsko zemljišče iz 3. točke predhodnega odstavka pa površino, kot jo izkazujejo grafične enote rabe zemljišč kmetijskega gospodarstva (v nadaljnjem besedilu: GERK) pod posamezno vrsto dejanske rabe, kakor je za posamezno kmetijsko gospodarstvo na dan 30. junija preteklega leta evidentirana v registru kmetijskih gospodarstev pri ministrstvu, pristojnem za kmetijstvo.

Normativno porabo goriva za gozdna zemljišča iz četrtega odstavka 94. člena ZTro-1 za koledarsko leto določi davčni organ na podlagi površine gozdnih zemljišč, ki je po dejanski rabi v zemljiškem katastru opredeljena kot gozd v uporabi osebe na dan 30. junija preteklega leta.

# PRIDOBITEV PODATKOV ZA NAMEN UGOTAVLJANJA IZPOLNJEVANJA POGOJEV ZA NAKUP GORIVA ZA KMETIJSTVO

Za namen ugotavljanja izpolnjevanja pogojev za nakup goriva za kmetijstvo pridobi davčni organ podatke o nosilcih, namestnikih in članih kmetijskega gospodarstva, podatke o članih agrarnih skupnosti, podatke o površinah kmetijskih zemljišč in podatke o čebelarju in čebeljih panjih ter premikih čebeljih panjev od ministrstva, pristojnega za kmetijstvo, in podatke o površinah gozdnih zemljišč od Geodetske uprave Republike Slovenije.

# KMETIJSKO GOZDARSKA MEHANIZACIJA IN VOZILA PRIREJENA ZA PREVOZ ČEBELJIH PANJEV

## Kmetijsko gozdarska mehanizacija

Za kmetijsko in gozdarsko mehanizacijo se štejejo vozila, kot so opredeljena s [Pravilnikom o seznamu kmetijske in gozdarske mehanizacije ter katalogu stroškov kmetijske in gozdarske mehanizacije in](http://www.pisrs.si/Pis.web/pregledPredpisa?id=PRAV12694)

Prilogo [1: Podrobnejša opredelitev posameznih kmetijskih in gozdarskih strojev in opreme ter katalog stroškov kmetijske in gozdarske mehanizacije](http://www.pisrs.si/Pis.web/npb/2021-01-2984-2016-01-0266-npb2-p1.pdf).

## Vozila prirejena za prevoz čebeljih panjev

Za vozila, prirejena za prevoz čebeljih panjev, se štejejo vozila za prevoz čebel kot vrsta vozil za posebne namene, opredeljena v [Pravilniku o ugotavljanju skladnosti vozil](http://www.pisrs.si/Pis.web/pregledPredpisa?id=PRAV9866) in [Prilogi I: Opredelitev kategorij vozil](http://www.pisrs.si/Pis.web/npb/2010-01-0316-2009-01-4669-npb1-p1.pdf) (glej 6. stran).

## Vozila z vgrajenimi napravami

Za vozila z vgrajenimi napravami, ki izpolnjujejo pogoje za nakup goriva za kmetijstvo v skladu s 94. členom ZTro-1 in pogoje za vračilo trošarine v skladu s 95. členom ZTro-1 (vračilo trošarine za komercialni prevoz), in rezervoarja za pogon motorja in pogon kmetijske ali gozdarske mehanizacije nista ločena, se za celotno količino porabljenega goriva uveljavlja vračilo trošarine v skladu s 95. členom ZTro-1 (vračilo trošarine za komercialni prevoz).

# UPORABA OZNAČENEGA GORIVA ZA KMETIJSTVO

Plinsko olje iz tarifne oznake 2710 19 43, ki se uporablja kot gorivo za ogrevanje ali kot gorivo za pogon kmetijske, gozdarske mehanizacije in vozil, prirejenih za prevoz čebeljih panjev, mora biti označeno s predpisanim sredstvom za označevanje. Označeni energenti se uporabljajo za ogrevanje ali kot gorivo za pogon kmetijske, gozdarske mehanizacije in vozil, prirejenih za prevoz čebeljih panjev in se ne smejo uporabljati za noben drug namen ter se ne smejo točiti za pogon motornih vozil oziroma plovil ali drugih motorjev oziroma se ne smejo točiti v rezervoar motornih vozil oziroma plovil ali drugih motorjev.

# ENOLIČNA IDENTIFIKACIJSKA OZNAKA

Davčni organ do 1. januarja tekočega leta v informacijskem sistemu davčnega organa določi seznam oseb, ki za tekoče leto izpolnjujejo pogoje za nakup goriva za kmetijstvo.

Davčni organ enolično identifikacijsko oznako, poleg nosilcu kmetijskega gospodarstva, dodeli tudi namestniku in članom kmetijskega gospodarstva.

## Sestava enolične identifikacijske oznake

Enolična identifikacijska oznaka (v nadaljevanju: EIO) je 11-mestna številčna oznaka v strukturi DDDDDDDDMMM. Njeni sestavni deli so:

* DDDDDDDD: davčna številka osebe iz petega odstavka 94. člena ZTro-1 (to so osebe, ki za tekoče leto izpolnjujejo pogoje za nakup goriva za kmetijstvo);
* MMM: 11. do 13. številka enotne matične številke občana, fizične osebe iz petega odstavka 94. člena zakona ali fizične osebe, ki jo je oseba iz petega odstavka 94. člena zakona, ki je pravna oseba ali samostojni podjetnik posameznik, določila za nakup goriva za kmetijstvo.

Primeri EIO:

1. Fizična oseba, ki za tekoče leto izpolnjuje pogoje za nakup goriva za kmetijstvo:

Janez Novak

Davčna številka: 12345678

EMŠO: 3112900500123

EIO: 12345678123

1. Pravna oseba ali samostojni podjetnik posameznik, ki za tekoče leto izpolnjuje pogoje za nakup goriva za kmetijstvo:

* Testno podjetje, d.o.o.

Davčna številka pravne osebe: 48889679

EMŠO fizične osebe, ki jo določi pravna oseba za opravljanje nakupa goriva za kmetijstvo za pravno osebo: 3112900500123

EIO: 48889679123

* Miha Kos, s.p.:

Davčna številka samostojnega podjetnika posameznika: 18814387

EMŠO fizične osebe, ki jo določi samostojni podjetnik posameznik za opravljanje nakupa goriva za kmetijstvo za samostojnega podjetnika posameznika: 3112900500123

EIO: 18814387123

## Dodelitev enolične identifikacijske oznake

Fizične osebe upravičenost do nakupa goriva za kmetijstvo za tekoče leto preverijo prek odprtega portala eDavki z vnosom enolične identifikacijske oznake v strukturi, ki je določena v 5. členu pravilnika (glej prejšnjo točko: Sestava enolične identifikacijske oznake). Podrobnejši opis postopka je dostopen preko spletne povezave v dokumentu [»GORIVO ZA KMETIJSTVO Preverjanje upravičenosti za nakup goriva za kmetijstvo na odprtem portalu eDavki](https://view.officeapps.live.com/op/view.aspx?src=https%3A%2F%2Fwww.fu.gov.si%2Ffileadmin%2FInternet%2FDavki_in_druge_dajatve%2FPodrocja%2FTrosarine%2FOpis%2FPreverjanje_upravicenosti_za_nakup_goriva_za_kmetijstvo_na_odprtem_portalu_eDavki.docx&wdOrigin=BROWSELINK)«. Preverjanje upravičenosti za nakup goriva za kmetijstvo je mogoče na portalu eDavki.

Pravne osebe ali samostojni podjetniki posamezniki upravičenost do nakupa goriva za kmetijstvo za tekoče leto preverijo prek odprtega portala eDavki z vnosom davčne številke. Podrobnejši opis postopka je dostopen preko spletne povezave v dokumentu [»GORIVO ZA KMETIJSTVO Preverjanje upravičenosti za nakup goriva za kmetijstvo na odprtem portalu eDavki«.](https://view.officeapps.live.com/op/view.aspx?src=https%3A%2F%2Fwww.fu.gov.si%2Ffileadmin%2FInternet%2FDavki_in_druge_dajatve%2FPodrocja%2FTrosarine%2FOpis%2FPreverjanje_upravicenosti_za_nakup_goriva_za_kmetijstvo_na_odprtem_portalu_eDavki.docx&wdOrigin=BROWSELINK) Preverjanje upravičenosti za nakup goriva za kmetijstvo je mogoče na portalu eDavki.

Pravna oseba ali samostojni podjetnik posameznik, ki za tekoče leto izpolnjuje pogoj za nakup goriva za kmetijstvo, v informacijski sistem davčnega organa vnese ime, priimek in davčno številko osebe, ki je odgovorna za nakup goriva za kmetijstvo, s čimer se osebi v informacijskem sistemu davčnega organa dodeli enolična identifikacija oznaka. Podrobnejša navodila in postopek za vnos podatkov so objavljeni na spletni strani davčnega organa v dokumentu [»GORIVO ZA KMETIJSTVO – vnos osebe odgovorne za nakup goriva za kmetijstvo za pravne osebe ali samostojne podjetnike posameznike«.](https://view.officeapps.live.com/op/view.aspx?src=https%3A%2F%2Fwww.fu.gov.si%2Ffileadmin%2FInternet%2FDavki_in_druge_dajatve%2FPodrocja%2FTrosarine%2FOpis%2FVnos_osebe_odgovorne_za_nakup_goriva_za_kmetijstvo_za_pravne_osebe_ali_samostojne_podjetnike_posameznike.docx&wdOrigin=BROWSELINK)  Vnos osebe, odgovorne za nakup goriva za kmetijstvo za pravne osebe ali samostojne podjetnike posameznike, je mogoče na portalu eDavki.

Osebi, ki izpolnjuje pogoje za nakupa goriva za kmetijstvo, je omogočen izpis enolične identifikacijske oznake v PDF obliki in njeno tiskanje.

# OBVEZNOSTI OSEB ZA NAKUP GORIVA ZA KMETIJSTVO IN TRGOVCEV

## Obveznost osebe pred vsakokratnim nakupom goriva za kmetijstvo

Oseba, ki izpolnjuje pogoj za nakup goriva za kmetijstvo pred nakupom goriva za kmetijstvo trgovcu predloži enolično identifikacijsko oznako in osebni dokument, s katerim izkaže svojo identiteto.

## Obveznost trgovcev goriva za kmetijstvo

* Trgovec lahko proda gorivo za kmetijstvo le osebi, ki predloži enolično identifikacijsko oznako ter osebni dokument.
* Trgovec, ki prodaja gorivo za kmetijstvo, si za potrebe ugotavljanja upravičenosti do nakupa goriva za kmetijstvo zagotovi dostop do informacijskega sistema davčnega organa v skladu s postopkom, ki je objavljen na spletnih straneh davčnega organa v dokumentu: [»SPLETNI SERVIS Področje: Gorivo za kmetijstvo«.](https://view.officeapps.live.com/op/view.aspx?src=https%3A%2F%2Fwww.fu.gov.si%2Ffileadmin%2FInternet%2FDavki_in_druge_dajatve%2FPodrocja%2FTrosarine%2FOpis%2FSpletni_servis_Gorivo_za_kmetijstvo.docx&wdOrigin=BROWSELINK)

Če dostop do informacijskega sistema davčnega organa ni na voljo, trgovec, ki prodaja gorivo za kmetijstvo, preveri obstoj enolične identifikacijske oznake kupca goriva za kmetijstvo pri davčnem organu:

**Sektor za centralno pomoč uporabnikom**

Mednarodni prehod 2 b, Vrtojba 5290 Šempeter pri Gorici

T: 05 297 6800

F: 05 297 6764

E: [sd.fu@gov.si](mailto:sd.fu@gov.si)

Urnik:

• vsak dan od ponedeljka do petka, od 8:00 do 18:00,

• dežurna tehnična pomoč 24 ur dnevno vse dni v tednu.

Informacijo o nedelovanju informacijskega sistema davčni organ objavi na svoji spletni strani: [e-Davki: obvestila o delovanju informacijskih sistemov FURS (ODIS-FU) | FINANČNA UPRAVA REPUBLIKE SLOVENIJE (gov.si)](https://www.fu.gov.si/odis_fu_obvestila_o_delovanju_informacijskih_sistemov_furs/e_davki_obvestila_o_delovanju_informacijskih_sistemov_furs_odis_fu?type=atom%27a%3D0%3D7979deb7ba1f4135c33ef9d0ddcd63e4%3Ded54bb1662cf86839384603c4c178a23%3D689ecd6b0c6107e07f575444cc6d364a)

* Trgovec, ki prodaja gorivo za kmetijstvo, davčnemu organu do 31. januarja tekočega leta predloži poročilo o količini prodanega goriva za kmetijstvo v preteklem koledarskem letu, v elektronski obliki prek informacijskega sistema davčnega organa na obrazcu Poročilo o prodaji goriva za kmetijstvo, ki vsebuje naslednje podatke: identifikacijske podatke trgovca, ki prodaja gorivo za kmetijstvo, obdobje poročanja in količino prodanega goriva za kmetijstvo. Trgovec predloži davčnemu organu prvič poročilo o količini prodanega goriva za kmetijstvo za leto 2023 do 31. januarja 2024.

# IZVAJANJE STORITEV S KMETIJSKO IN GOZDARSKO MEHANIZACIJO

Kot je navedeno že v 3. točki tega dokumenta, lahko v skladu z drugim in tretjim odstavkom 94. člena ZTro-1 gorivo za kmetijstvo kupi oseba, ki je na dan 30. junija preteklega leta evidentirana kot:

1. **nosilec kmetijskega gospodarstva** v registru kmetijskih gospodarstev ali član agrarne skupnosti v registru agrarnih skupnosti v skladu z zakonom, ki ureja agrarne skupnosti ali zakonom, ki ureja ponovno vzpostavitev agrarnih skupnosti ter vrnitev njihovega premoženja in pravic, in uporabnik kmetijskih in gozdnih zemljišč, ali **uporabnik gozdnih zemljišč**; in ki ima na dan 30. junija preteklega leta v uporabi toliko kmetijskih in gozdnih zemljišč ali gozdnih zemljišč, da njegova letna normativna poraba goriva znaša vsaj 540 litrov za kmetijska in gozdna zemljišča oziroma vsaj 150 litrov za gozdna zemljišča,

2. oseba, ki je v registru čebelnjakov pri ministrstvu, pristojnem za kmetijstvo, evidentirana kot **čebelar** in kot imetnik vsaj 41 čebeljih panjev na dan 30. junija preteklega leta, ter ima v registru čebelnjakov za preteklo leto evidentirane premike vsaj 41 čebeljih panjev na oddaljeno stojišče v razdalji vsaj 10 km zračne linije.

Navedene osebe so upravičene do nakupa in do uporabe goriva za kmetijstvo **le v okviru opravljanja lastne kmetijske dejavnosti, vezano na zemljišča in čebelje panje v njihovi uporabi.** Do nabave in uporabe goriva za kmetijstvo torej niso upravičene osebe, ki s kmetijsko in gozdarsko mehanizacijo opravljajo dejavnosti, ki niso vezane na lastno uporabo zemljišč in panjev, kot je npr. opravljanje kmetijskih in gozdarskih storitev drugim osebam ali nekmetijskih storitev s tako mehanizacijo.

**Storitve s kmetijsko in gozdarsko mehanizacijo** skladno z veljavno zakonodajo lahko opravlja oseba s statusom kmetijskega gospodarstva (ta je lahko pravna oseba, nosilec ali član kmetije in lastnik gozda) v okviru strojnega krožka (opravljajo se storitve med člani), kot nosilec dopolnilne dejavnosti »storitve s kmetijsko in gozdarsko mehanizacijo in opremo ter ročna dela« v okviru dopolnilne dejavnosti na kmetiji, kot samostojni podjetnik posameznik ali kot gospodarska družba (pravna oseba).

V primeru opravljanja strojnih storitev s kmetijsko in gozdarsko mehanizacijo pri osebi, ki je upravičena do nabave goriva za kmetijstvo, gorivo za kmetijstvo nabavi oseba, upravičena do nakupa goriva za kmetijstvo, ki je naročnik strojne storitve ali izvajalec strojne storitve, če mu je bila dodeljena enolična identifikacijska oznaka za nakup goriva za kmetijstvo.

V primerih, ko oseba, ki ji ni bila dodeljena enolična identifikacijska oznaka za nakup goriva za kmetijstvo, izvaja strojne storitve s kmetijsko in gozdarsko mehanizacijo v okviru dopolnilne dejavnosti na kmetiji, v okviru strojnega krožka, kot samostojni podjetnik posameznik ali kot gospodarska družba, sme pri izvajanju strojne storitve uporabljati gorivo za kmetijstvo, kadar je naročnik strojne storitve upravičen do nakupa goriva za kmetijstvo. V primeru sledi goriva za kmetijstvo v rezervoarju se dejanje ne šteje za prekršek, v kolikor oseba razpolaga z verodostojnimi dokazili, da je storitev opravljala pri naročniku, ki je upravičen do nakupa goriva za kmetijstvo.

V primerih, ko oseba, ki ji je bila dodeljena enolična identifikacijska oznaka za nakup goriva kmetijstvo, izvaja strojne storitve s kmetijsko in gozdarsko mehanizacijo v okviru dopolnilne dejavnosti na kmetiji, v okviru strojnega krožka kot samostojni podjetnik posameznik ali kot gospodarska družba, ne sme uporabljati goriva za kmetijstvo, kadar naročnik strojne storitve ni upravičen do nakupa goriva za kmetijstvo. V primeru sledi goriva za kmetijstvo v rezervoarju se dejanje ne šteje za prekršek, v kolikor oseba razpolaga z verodostojnimi dokazili, da je storitev opravljala pri naročniku, ki je upravičen do nakupa goriva za kmetijstvo. Oseba mora razpolagati z verodostojnimi listinami, da je za opravljanje storitve nabavila davčno neoznačeno gorivo.

# VPRAŠANJA IN ODGOVORI

**Vprašanje 1:**

**Kako bodo kmetje uveljavljali ugodnost (s posebnimi karticami oziroma identifikacijsko številko)? Ali bo davčni organ vse osebe, ki izpolnjujejo pogoje za nakup goriva za kmetijstvo o tem pisno seznanil? (december 2022)**

Odgovor:

Davčni organ do 1. januarja tekočega leta v informacijskem sistemu davčnega organa določi seznam oseb, ki za tekoče leto izpolnjujejo pogoje za nakup goriva za kmetijstvo. Davčni organ enolično identifikacijsko oznako, poleg nosilcu kmetijskega gospodarstva, dodeli tudi namestniku in članom kmetijskega gospodarstva. Enolična identifikacija oznaka ne bo materializirana (na primer v obliki kartice).

Enolična identifikacijska oznaka (EIO) je 11-mestna številčna oznaka v strukturi DDDDDDDDMMM. Njeni sestavni deli so:

* DDDDDDDD: davčna številka osebe iz petega odstavka 94. člena ZTro-1 (to so osebe, ki za tekoče leto izpolnjujejo pogoje za nakup goriva za kmetijstvo);
* MMM: 11. do 13. številka enotne matične številke občana, fizične osebe iz petega odstavka 94. člena zakona ali fizične osebe, ki jo je oseba iz petega odstavka 94. člena zakona, ki je pravna oseba ali samostojni podjetnik posameznik, določila za nakup goriva za kmetijstvo.

Primeri EIO za fizično osebo, ki za tekoče leto izpolnjuje pogoje za nakup goriva za kmetijstvo:

Janez Novak

Davčna številka: 12345678

EMŠO: 3112900500123

EIO: 12345678123

Fizične osebe bodo po 1. 1. 2023 upravičenost do nakupa goriva za kmetijstvo za tekoče leto (prvič za leto 2023) preverile prek odprtega portala eDavki z vnosom enolične identifikacijske oznake. Podrobnejši opis postopka je dostopen preko spletne povezave v dokumentu [»GORIVO ZA KMETIJSTVO Preverjanje upravičenosti za nakup goriva za kmetijstvo na odprtem portalu eDavki«.](https://view.officeapps.live.com/op/view.aspx?src=https%3A%2F%2Fwww.fu.gov.si%2Ffileadmin%2FInternet%2FDavki_in_druge_dajatve%2FPodrocja%2FTrosarine%2FOpis%2FPreverjanje_upravicenosti_za_nakup_goriva_za_kmetijstvo_na_odprtem_portalu_eDavki.docx&wdOrigin=BROWSELINK)  **Preverjanje upravičenosti za nakup goriva za kmetijstvo na odprtem portalu eDavki bo mogoče s 1. 1. 2023.**

Davčni organ oseb, ki izpolnjujejo pogoje za nakup goriva za kmetijstvo, o upravičenosti do nakupa goriva za kmetijstvo in dodeljeni EIO ne bo pisno seznanil.

**Vprašanje 2:**

**Kako bo urejen položaj oseb, ki imajo zemljišča v različnih državah, tako imenovani dvolastniki, in ali bodo zanje veljala pravila davčne ureditve v Sloveniji ali države, v kateri se opravlja kmetijsko opravilo?** **(december 2022)**

Odgovor:

Za upravičence za gorivo za kmetijstvo, ki obdelujejo kmetijske in gozdarske površine na  
ozemlju druge države članice Unije, se dovoljuje uporaba davčno označenega goriva za kmetijstvo, ki je bilo nabavljeno v državi članici, ki omogoča ukrep nabave davčno označenega goriva z nižjo trošarino. Evropska komisija je v ta namen izdala smernico, ki določa, da se prisotnost davčno označenega goriva v vozilu na ozemlju države članice, ki ni država članica, ki tak ukrep omogoča, ne šteje za prekršek, če so izpolnjeni sledeči pogoji: uporabnik vozila je upravičen do nakupa davčno označenega goriva v domači državi članici, davčno označeno gorivo se v drugo državo članico prevaža le v rezervoarju vozila in vozilo se lahko nahaja le na najbolj primerni poti do kraja opravljanja dejavnosti. V primeru, da je potrebno vozilo v drugi državi članici oskrbeti z gorivom, se dopušča nabava davčno označenega goriva v drugi državi članici, če upravičenec izpolnjuje pogoj za nabavo davčno označenega goriva, po zakonodaji te države članice. Če teh pogojev ne izpolnjuje lahko v drugi državi članici nabavi davčno neoznačeno gorivo. Primeroma lahko navedemo, da lahko uporabnik kmetijske mehanizacije iz sosednjih Italije in Hrvaške obdeluje kmetijske površine, ki se nahajajo na ozemlju Republike Slovenije, in pri tem uporablja davčno označeno gorivo (zeleno označeno gorivo »gasolio agricoli” ali modro označeni “plavi dizel”). Prisotnost davčno označenega goriva v rezervoarju takega vozila se ob upoštevanju pogojev iz omenjene smernice v Sloveniji ne sme šteti za prekršek.

**Vprašanje 3:**

**Ali zakon ureja pravico do nakupa goriva za kmetijstvo za tiste lastnike kmetijskih zemljišč, ki zemljišča obdelujejo s pomočjo strojnih uslug oseb, ki imajo registrirano tovrstno dopolnilno dejavnost oziroma za opravljene strojne storitve? Kako bodo v strojnih krožkih uporabljali gorivo za kmetijstvo v primeru opravljanja storitev pri upravičencih - lastnikih kmetijskih zemljišč?** **(december 2022)**

Odgovor:

V primeru opravljanja strojnih storitev označeno gorivo za kmetijstvo za izvajalca storitve nabavi upravičenec za gorivo za kmetijstvo, ki je naročnik strojne storitve ali oseba, ki opravlja strojne storitve, če je sam upravičenec za gorivo za kmetijstvo. S spremembo 94. člena ZTro-1 se namreč odpravlja letna normativna poraba goriva za kmetijstvo, kar pomeni, da nabava letne količine goriva ni več omejena.

**Vprašanje 4:**

**Ali lahko kmetje za dopolnilno dejavnost pluženje snega uporabljajo obarvano kmetijsko nafto, ki je cenejša? In če kmetijska nafta za pluženje snega ni dovoljena (ker to ni kmetijska dejavnost), ali morajo v tem primeru kmetje pred pluženjem izprazniti tank in natočiti običajno gorivo? (december 2022)**

Odgovor:

V drugem in tretjem  odstavku 94. člena [ZTro-1](https://www.uradni-list.si/glasilo-uradni-list-rs/vsebina/2022-01-3441?sop=2022-01-3441) so opredeljene osebe, ki so upravičene do nabave goriva za kmetijstvo. To je oseba, ki je na dan 30. junija preteklega leta:

1. nosilec kmetijskega gospodarstva v registru kmetijskih gospodarstev ali član agrarne skupnosti v registru agrarnih skupnosti v skladu z zakonom, ki ureja agrarne skupnosti ali zakonom, ki ureja ponovno vzpostavitev agrarnih skupnosti ter vrnitev njihovega premoženja in pravic, in uporabnik kmetijskih in gozdnih zemljišč, ali
2. uporabnik gozdnih zemljišč, ter ima na dan 30. junija preteklega leta v uporabi toliko kmetijskih in gozdnih zemljišč ali gozdnih zemljišč, da njegova letna normativna poraba goriva znaša vsaj 540 litrov za kmetijska in gozdna zemljišča oziroma vsaj 150 litrov za gozdna zemljišča,
3. oseba, ki je v registru čebelnjakov pri ministrstvu, pristojnem za kmetijstvo, evidentirana kot čebelar in kot imetnik vsaj 41 čebeljih panjev na dan 30. junija preteklega leta, ter ima v registru čebelnjakov za preteklo leto evidentirane premike vsaj 41 čebeljih panjev na oddaljeno stojišče v razdalji vsaj 10 km zračne linije.

Osebe, ki lahko kupijo označeno plinsko olje za kmetijstvo, lahko to gorivo v skladu z desetim odstavkom 94. člena [ZTro-1](https://www.uradni-list.si/glasilo-uradni-list-rs/vsebina/2022-01-3441?sop=2022-01-3441)  uporabljajo v kmetijski in gozdarski mehanizaciji, ki je določena v:

* [Pravilniku o seznamu kmetijske in gozdarske mehanizacije ter katalogu stroškov kmetijske in gozdarske mehanizacije in](http://www.pisrs.si/Pis.web/pregledPredpisa?id=PRAV12694)
* Prilogi [1: Podrobnejša opredelitev posameznih kmetijskih in gozdarskih strojev in opreme ter katalog stroškov kmetijske in gozdarske mehanizacije](http://www.pisrs.si/Pis.web/npb/2021-01-2984-2016-01-0266-npb2-p1.pdf)

ter v vozilih prirejenih za prevoz čebeljih panjev, ki so določena v:

* [Pravilniku o ugotavljanju skladnosti vozil (pisrs.si)](http://www.pisrs.si/Pis.web/pregledPredpisa?id=PRAV9866)
* [Prilogi I: Opredelitev kategorij vozil](http://www.pisrs.si/Pis.web/npb/2010-01-0316-2009-01-4669-npb1-p1.pdf) (glej 6. stran).

Če so izpolnjeni zgoraj navedeni pogoji, torej, da označeno plinsko olje za kmetijstvo kupi upravičena oseba in je namenjeno za pogon mehanizacije, ki se šteje za kmetijsko, gozdarsko mehanizacijo in v vozilih prirejenih za prevoz čebeljih panjev v skladu z zgoraj navedenimi predpisi, delovna operacija ni pomembna. Na primer s kmetijskim traktorjem, ki ima natočeno označeno plinsko olje za kmetijstvo, lahko upravičena oseba orje njivo, kosi travnik, pluži sneg.

**Vprašanje 5:**

**Katere standarde bo izpolnjevalo gorivo za kmetijstvo glede lastnosti oziroma kvalitete goriva? (december 2022)**

Odgovor:

V skladu s prvim odstavkom 94. člena [ZTro-1](https://www.uradni-list.si/glasilo-uradni-list-rs/vsebina/2022-01-3441?sop=2022-01-3441) se za gorivo, namenjeno za pogon kmetijske in gozdarske mehanizacije in vozil, prirejenih za prevoz čebeljih panjev šteje označeno plinsko olje iz tarifne oznake 2710 19 43 KNCT ( plinska olja z vsebnostjo žvepla do vključno 0,001 mas. %). V Sloveniji se plinsko olje iz tarifne oznake 2710 19 43 prodaja kot dizelsko gorivo za pogon ali kot kurilno olje ekstra lahko oziroma KOEL za ogrevanje. Slednje pomeni, da je izdelek enak, le v primeru dizelskega goriva davčno neoznačen in v primeru KOEL davčno označen. Poleg tega za plinsko olje, kot gorivo za ogrevanje v skladu z Uredbo o obnovljivih virih energije v prometu (Uradni list RS, št. 208/21 in 93/22) ne velja obveznost dodajanja biokomponente, kar pomeni, da davčno označeno gorivo za kmetijstvo ne bo vsebovalo do 7 % biogoriva oziroma FAME, ki pa ga dizelsko gorivo vsebuje.

Zakon o trošarinah ne opredeljuje tehničnega standarda, ki ga mora izpolnjevati gorivo za kmetijstvo. Na podlagi informacij s katerimi razpolagamo, pa v zvezi s kvaliteto goriva za kmetijstvo že potekajo aktivnosti za dopolnitev standarda SIST 1011:2017 Tekoči naftni proizvodi – Kurilno olje EL (ekstra lahko) – Zahteve in preskusne metode. Dopolnjeni standard, ki je še v postopku usklajevanja pred objavo, bo določal, da bo plinsko olje za kmetijsko mehanizacijo izpolnjevalo zahteve standarda za dizelsko gorivo SIST EN 590. Ustrezno kvaliteto goriva za kmetijstvo bo moral zagotavljati trgovec z gorivi.

**Vprašanje 6:**

**Nova ureditev uvaja pravico do nakupa davčno označenega plinskega olja za kmetijsko in gozdarsko mehanizacijo (vključno s traktorji) in za vozila, ki so prirejena za prevoz čebeljih panjev (v nadaljevanju: gorivo za kmetijstvo), ne omogoča pa ugodnejše davčne obravnave bencina. Zanima vas, kakšne rešitve so predvidene za upravičence, ki uporabljajo kmetijsko in gozdarsko mehanizacijo z bencinskim motorjem?**

**Zanima me kaj je z vračilom trošarine za porabljen motorni bencin. Kot uporabnik kmetijskih površin namreč za njihovo obdelavo uporabljam tudi stroje, ki nimajo vgrajenega dizelskega motorja ampak bencinski motor (škropilnica, traktor za košnjo strmih površin, kultivator, motorna žaga..). Do vključno letošnjega leta smo lahko vlagali zahtevke, katerih priloga so bili tudi računi za motorni bencin. (december 2022)**

Odgovor:

Poglavitna rešitev Zakona o spremembah in dopolnitvah Zakona o trošarinah (Uradni list RS št. 140/22) je omogočiti pravico do nakupa goriva s takojšnjim znižanjem trošarine za pogon kmetijske in gozdarske mehanizacije. S predlagano rešitvijo se omogoči takojšnjo, neposredno trošarinsko ugodnost, že ob nakupu goriva. Za nadzor nad namensko rabo goriva za kmetijstvo bo dizelsko gorivo davčno označeno. Ugodnejša davčna obravnava dizelskega goriva za kmetijstvo in gozdarstvo se kot opcijski ukrep v državah članicah omogoča na podlagi 8. člena Direktive Sveta 2003/96/ES z dne 27. oktobra 2003 o prestrukturiranju okvira Skupnosti za obdavčitev energentov in električne energije. Predmetni člen ne omogoča ugodnejše davčne obravnave bencina. Tudi davčno označevanje goriva, ki zagotavlja nižjo obdavčitev goriva, ki se razlikuje od splošne nacionalne obdavčitve, je v skladu z Direktivo Sveta 95/60/ES z dne 27. novembra 1995 o davčnem označevanju plinskega olja in kerozina mogoče le za dizelsko gorivo in kerozin, ne pa za bencin.

**Vprašanje 7:**

**Kako se bo določala cena goriva za kmetijstvo oziroma ali se bo cena regulirala?** **(december 2022)**

Odgovor:

V zvezi z oblikovanjem drobnoprodajne cene goriva za kmetijstvo izpostavljamo, da je z Zakonom o trošarinah (Uradni list RS, št. 47/16, 92/21, 192/21 in 140/22) kot gorivo za kmetijstvo določeno plinsko olje kot gorivo za ogrevanje in zanj velja mehanizem oblikovanja cen, kot je ta določen za ekstra lahko kurilno olje (KOEL) v skladu z Uredbo o oblikovanju cen določenih naftnih derivatov (Uradni list RS, št. 84/22 s spremembami).

**Vprašanje 8:**

**Na koliko bencinskih servisov bo na voljo gorivo za kmetijstvo in od kdaj?** **(december 2022)**

Odgovor:

Po podatkih Trgovinske zbornice Slovenije in distributerjev pogonskih goriv v Sloveniji je davčno označeno plinsko olje na voljo na 262 bencinskih servisih, od skupno 558 bencinskih servisov v Sloveniji. Ocenjujemo, da bo obstoječa distribucijska mreža omogočala dostopnost goriva za kmetijstvo. Večji porabniki goriva za kmetijstvo že sedaj kupujejo dizelsko gorivo v večjih količinah neposredno pri distributerju pogonskih goriv, kar bo mogoče tudi pri nabavi goriva za kmetijstvo.

**Vprašanje 9:**

**Katera vozila se štejejo za vozila, prirejena za prevoz čebeljih panjev (januar 2023)?**

Odgovor:

V desetem odstavku 94. člena Zakona o trošarinah (Uradni list RS, št. 47/16 s spremembami) je določeno, da se za vozila, prirejena za prevoz čebeljih panjev, štejejo vozila za prevoz čebel kot vrsta vozil za posebne namene, opredeljena v pravilniku, ki ureja ugotavljanje skladnosti vozil. Na podlagi Pravilnika o ugotavljanju skladnosti vozil (Uradni list RS, št. 105/09, 9/10, 106/10 – ZMV in 75/17 – ZMV-1) se vozila za prevoz čebel uvrščajo med vozila za posebne namene. Vrsta vozila mora biti razvidna iz podatkov Potrdila o skladnosti in sicer z vpisom »za prevoz čebel« v polju Opombe.

Potrdilo o skladnosti mora spremljati vsako vozilo, dokončano, dodelano ali nedodelano, izdelano skladno s homologiranim tipom vozila. Imetnik vozila za prevoz čebel bo pred nakupom goriva za kmetijstvo lahko dokazoval, da bo gorivo za kmetijstvo točil in uporabil za namen pogona vozila za prevoz čebel, kar je na podlagi prvega odstavka 94. člena ZTro-1 eden izmed pogojev za nakup in rabo goriva za kmetijstvo, z dokazilom iz prejšnjega odstavka.

**Vprašanje 10:**

**Ali se za delovanje žičnega žerjava (namenjen spravilu lesa), vgrajenega na tovorno vozilo, lahko uporablja gorivo za kmetijstvo** **(januar 2023)?**

Odgovor:

Stroj – žični žerjav namenjen spravilu lesa je moč uvrstiti med kmetijsko in gozdarsko mehanizacijo, kot jo opredeljuje Podrobnejša opredelitev posameznih kmetijskih in gozdarskih strojev in opreme ter katalog stroškov kmetijske in gozdarske mehanizacije, ki je priloga Pravilnika o seznamu kmetijske in gozdarske mehanizacije ter katalogu stroškov kmetijske in gozdarske mehanizacije (Uradni list RS, št. 7/16, 31/19 in 157/21; v nadaljevanju pravilnik) in sicer med namenske gozdarske stroje pod zaporedno številko 13.21.4..

Stroj – žični žerjav ni samostojen stroj ampak je nadgradnja tovornega vozila in nima lastnega motorja za delovanje, ampak za delovanje uporablja motor tovornega vozila. Gorivo iz rezervoarja poganja motor tovornega vozila, preko katerega deluje stroj. Točenje goriva za kmetijstvo v rezervoar tovornega vozila pomeni kršitev določbe prvega odstavka 99. člena ZTro-1. Slednja določa, da se označeno gorivo za kmetijstvo ne sme uporabljati za noben drug namen ter se ne sme točiti za pogon motornih vozil oziroma plovil ali drugih motorjev oziroma se ne sme točiti v rezervoar motornih vozil oziroma plovil ali drugih motorjev.

Glede na to, da se tovorno vozilo ne uvršča med kmetijsko in gozdarsko mehanizacijo, kot jo opredeljuje pravilnik, menimo, da uporaba goriva za kmetijstvo, za pogon tovornih vozil z nadgradnjo žičnega žerjava, ni upravičena.

**Vprašanje 11:**

**Ali se gorivo za kmetijstvo lahko uporablja za proizvodnjo električne energije z dizel agregati (januar 2023)?**

Odgovor:

Plinsko olje za ogrevanje oziroma gorivo za kmetijstvo lahko osebe, upravičene do nakupa goriva za kmetijstvo, uporabijo samo za namen pogona kmetijske in gozdarske mehanizacije ter vozil, prirejenih za prevoz čebeljih panjev. Za kmetijsko in gozdarsko mehanizacijo se štejejo vozila, kot so opredeljena s [Pravilnikom o seznamu kmetijske in gozdarske mehanizacije ter katalogom stroškov kmetijske in gozdarske mehanizacije](http://www.pisrs.si/Pis.web/pregledPredpisa?id=PRAV12694). Glede na to, da se agregat z dizelskim motorjem kot je opredeljen v [prilogi 1](http://www.pisrs.si/Pis.web/npb/2021-01-2984-2016-01-0266-npb2-p1.pdf) navedenega pravilnika, šteje za kmetijsko in gozdarsko mehanizacijo (mobilna dvoriščna mehanizacija), lahko upravičenci za njihov pogon uporabljajo plinsko olje za ogrevanje iz tarifne oznake 2710 19 43.

**Vprašanje 12:**

**Vprašanje podjetja: ali se sme za pogon viličarjev, namenjenih za naklad, preklad in spravilo pridelka (sadja) uporabljati gorivo za kmetijstvo** **(januar 2023)?**

Odgovor:

Stroj – viličar, namenjen za naklad, preklad in spravilu izdelkov – sadja, je moč uvrstiti med kmetijsko in gozdarsko mehanizacijo, kot jo opredeljuje Podrobnejša opredelitev posameznih kmetijskih in gozdarskih strojev in opreme ter katalog stroškov kmetijske in gozdarske mehanizacije, ki je priloga Pravilnika o seznamu kmetijske in gozdarske mehanizacije ter katalogu stroškov kmetijske in gozdarske mehanizacije (Uradni list RS, št. 7/16, 31/19 in 157/21; v nadaljevanju pravilnik), in sicer med stroje za prekladanje materialov - viličarje pod eno od zaporednih številk 2.9..

Glede na navedeno menimo, da v kolikor je podjetje upravičeno do nakupa goriva za kmetijstvo, sme to gorivo porabljati za pogon viličarjev.

**Vprašanje 13:**

**Ali sme čebelar, ki je upravičen do nakupa goriva za kmetijstvo, uporabljati to gorivo v osebnem vozilu, ki za sabo vleče prikolico namenjeno prevozu čebeljih panjev (januar 2023)?**

Odgovor:

V skladu z določbami desetega odstavka 94. člena ZTro-1 se za vozila, prirejena za prevoz čebeljih panjev, štejejo vozila za prevoz čebel kot vrsta vozil za posebne namene, opredeljena v pravilniku, ki ureja ugotavljanje skladnosti vozil. Na podlagi Pravilnika o ugotavljanju skladnosti vozil (Uradni list RS, št. 105/09, 9/10, 106/10 – ZMV in 75/17 – ZMV-1) se vozila za prevoz čebel uvrščajo med vozila za posebne namene. Vrsta vozila mora biti razvidna iz podatkov. Potrdila o skladnosti in sicer z vpisom »za prevoz čebel« v polju Opombe.

V skladu s Prilogo I (Opredelitev kategorij vozil), ki je priloga Pravilnika o ugotavljanju skladnosti vozil, se prikolica, tudi če ima obliko nadgradnje prirejene za prevoz čebel, uvršča med vozila kategorije »O« - Priklopna vozila (vključno s polpriklopniki), ki pa nimajo lastnega motorja in pogona.

V konkretnem primeru bi bilo gorivo za kmetijstvo namenjeno pogonu osebnega vozila, ki ni prirejeno za prevoz čebeljih panjev, za sabo pa vleče vozilo prirejeno za prevoz čebeljih panjev (v primeru, da priklopnik z obliko nadgradnje izpolnjuje pogoj vozila prirejenega za prevoz čebeljih panjev). Točenje goriva za kmetijstvo v rezervoar osebnega vozila pomeni kršitev določbe prvega odstavka 99. člena ZTro-1. Slednja določa, da se označeno gorivo za kmetijstvo ne sme uporabljati za noben drug namen ter se ne sme točiti za pogon motornih vozil oziroma plovil ali drugih motorjev oziroma se ne sme točiti v rezervoar motornih vozil oziroma plovil ali drugih motorjev.

Glede na navedeno menimo, da uporaba goriva za kmetijstvo, namenjenega za pogon vozila, ki za sabo vleče vozilo prirejeno za prevoz čebeljih panjev, ni dovoljena.

**Vprašanje 14:**

**Ali se sme gorivo za kmetijstvo uporabljati v** **tovornem vozilu Mercedes Benz Unimog 1200, ki se uporablja izključno kot traktor in ima sprednjo in zadnjo hidravliko ter kardan (februar 2023)?**

Odgovor:

Tovorno vozilo Mercedes Benz Unimog 1200 se ne uvršča med kmetijsko in gozdarsko mehanizacijo, kot jo opredeljuje Podrobnejša opredelitev posameznih kmetijskih in gozdarskih strojev in opreme ter katalog stroškov kmetijske in gozdarske mehanizacije, ki je priloga Pravilnika o seznamu kmetijske in gozdarske mehanizacije ter katalogu stroškov kmetijske in gozdarske mehanizacije (Uradni list RS, št. 7/16, 31/19 in 157/21; v nadaljevanju pravilnik), zato uporaba goriva za kmetijstvo za njegov pogon ni dovoljena. Uporaba goriva za kmetijstvo za njegov pogon bi pomenila kršitev določbe prvega odstavka 99. člena ZTro-1, ki določa, da se označeno gorivo za kmetijstvo ne sme uporabljati za noben drug namen ter se ne sme točiti za pogon motornih vozil oziroma plovil ali drugih motorjev oziroma se ne sme točiti v rezervoar motornih vozil oziroma plovil ali drugih motorjev.

**Vprašanje 15:**

**Kaj mora pisati na računu, če stranka toči kurilno olje v ustrezne posode (sodi) in potrebuje to olje za ogrevanje? Ali je oznaka goriva lahko enaka kot pri kmečkem dizlu (kurilno olje EL GK), ker se toči iz iste cisterne in gre za isti produkt (februar 2023)?**

Odgovor:

Z Zakonom o spremembah in dopolnitvah Zakona o trošarinah – ZTro-1C (Uradni list RS, št. 140/22 z dne 4. 11. 2022) se s spremenjenim 94. členom Zakona o trošarinah (Uradni list RS, št. 47/16, 92/21, 192/21 in 140/22; v nadaljevanju: ZTro-1) določa pravica do nakupa goriva za pogon kmetijske in gozdarske mehanizacije in vozil za prevoz čebeljih panjev (v nadaljevanju: gorivo za kmetijstvo). V predmetnem členu se določajo tudi obveznosti za trgovce z gorivom za kmetijstvo, v zvezi s prodajo goriva za kmetijstvo, zagotovitve dostopa do informacijskega sistema davčnega organa za potrebe ugotavljanja upravičenosti do nakupa goriva za kmetijstvo in predložitvijo poročila o količini prodanega goriva za kmetijstvo v preteklem koledarskem letu. Obveznost izdaje računa in obvezne sestavine izdanega računa so med drugim določeni z Zakonom o davku na dodano vrednost (Uradni list RS, št. 13/11 – uradno prečiščeno besedilo, 18/11, 78/11, 38/12, 83/12, 86/14, 90/15, 77/18, 59/19, 72/19, 196/21 – ZDOsk, 3/22 in 29/22 – ZUOPDCE; v nadaljevanju: ZDDV-1) in Slovenskimi računovodskimi standardi. V skladu s 6. točko prvega odstavka 82. člena ZDDV-1 mora račun vsebovati podatke o količin in vrsti dobavljenega blaga. V primeru, ki ga navajate v vašem vprašanju, je lahko vrsta blaga ekstra lahko kurilno olje z oznako KOEL GK oziroma ekstra lahko kurilno olje z oznako KOEL. V zvezi s tem pojasnjujemo, da v skladu s sedmim odstavkom 94. člena ZTro-1 trgovec lahko proda gorivo za kmetijstvo le osebi, ki predloži enolično identifikacijsko oznako ter osebni dokument.

**Vprašanje 16:**

**Ali mora pisati na računih davčna številka in zadnje tri številke EMŠO upravičencev kmečkega dizla ali lahko priložimo k računu izpis, da stranka izpolnjuje pogoje za kmečki dizel (februar 2023)?**

Odgovor:

Z ZTro-1 niti z ZDDV-1 se ne določa, da mora biti na računu za gorivo za kmetijstvo zapisana enolična identifikacijska oznaka, s katero kupec dokazuje upravičenost do nakupa goriva za kmetijstvo. Dodaten izpis o upravičenosti do nakupa goriva za kmetijstvo, kot priloga računu, ni potreben.

**Vprašanje 17:**

**Kako je v primeru prodaje kmetijskim zadrugam? Zadruge nam naročijo gorivo za svoje stranke, ki ga naše podjetje dostavi direktno stranki na dom. Mi izstavimo račun zadrugi, oni pa zaračunajo stranki (februar 2023).**

V primeru dostave goriva za kmetijstvo osebam, ki so upravičene do nakupa goriva za kmetijstvo, vaš naročnik in kupec goriva pa je kmetijska zadruga, je v skladu s 94. členom ZTro-1 trgovec z gorivom za kmetijstvo kmetijska zadruga. Kmetijska zadruga v opisanem primeru ni upravičenec do nakupa goriva za kmetijstvo. Kmetijska zadruga mora izpolnjevati obveznosti trgovca v skladu s sedmim in osmim odstavkom 94. člena ZTro-1:

- trgovec lahko proda gorivo za kmetijstvo le osebi, ki predloži enolično identifikacijsko oznako ter osebni dokument in

- trgovec, ki prodaja gorivo za kmetijstvo, zagotovi dostop do informacijskega sistema davčnega organa za potrebe ugotavljanja upravičenosti do nakupa goriva za kmetijstvo. Davčnemu organu do 31. januarja tekočega leta predloži poročilo o količini prodanega goriva za kmetijstvo v preteklem koledarskem letu.

**Vprašanje 18:**

**Ste nosilec kmetijskega gospodarstva, zaposlen pri svojem očetu – samostojnem podjetniku, ki ima v lasti stroje namenjene za kmetijsko dejavnost. Oče je hkrati član vaše kmetije, obema je bila dodeljena enolična identifikacijska oznaka za nakup goriva za kmetijstvo. Ali lahko gorivo za kmetijstvo uporabljate v kmetijskih strojih v lasti očeta in ali lahko račune za nakup goriva uveljavljate kot davčno priznani odhodek očeta - samostojnega podjetnika? (marec 2023)**

Odgovor:

V kolikor se stroji, katerih lastnik je vaš oče kot samostojni podjetnik, štejejo za kmetijsko in gozdarsko mehanizacijo kot jo določa pravilnik, smete v teh strojih uporabljati gorivo za kmetijstvo, kadar s temi stroji opravljate storitev pri osebi, ki je upravičena do nakupa goriva za kmetijstvo. Pri tem morate kot izvajalec strojne storitve razpolagati z dokazilom, da je naročnik storitve zagotovil gorivo ali izkazal upravičenost do nakupa goriva za kmetijstvo.

V kolikor gorivo ni porabljeno za izvajanje storitev s strani samostojnega podjetnika, uveljavljanje stroška nakupa (račun za gorivo) goriva ne smete uveljavljati kot davčno priznani odhodek

**Vprašanje 19:**

**Podjetje se ukvarja s servisiranjem traktorjev in ni upravičeno za nakup goriva za kmetijstvo.**

* **Podjetje ima na popravilu traktor, ki ima v rezervoarju gorivo za kmetijstvo. Ali je serviser, ki s tem traktorjem opravi testno vožnjo, v prekršku?**
* **Podjetje da nadomestni traktor v uporabo osebi, ki v rezervoar toči gorivo za kmetijstvo (oseba je upravičenec do nakupa goriva za kmetijstvo). Ko dobi podjetje traktor nazaj, bo v rezervoarju še vedno nekaj goriva za kmetijstvo, prav tako bo ostala sled tega goriva tudi po točenju plinskega olja za pogonski namen. Ali je serviser pri uporabi tega traktorja v prekršku? (marec 2023)**

Odgovor:

Vožnja traktorja v katerem se nahaja gorivo za kmetijstvo, s strani osebe, ki sama ni upravičena do nakupa goriva za kmetijstvo, ni v nasprotju z določbami 94. člena ZTro-1, v kolikor oseba razpolaga z verodostojnimi dokazili o lastništvu ali predhodni uporabi traktorja s strani osebe, ki je upravičena do nakupa goriva za kmetijstvo. V primeru obstoja verodostojnih dokazil (lastništvo, predhodna uporaba), serviser v času vožnje traktorja, v katerem se nahaja gorivo za kmetijstvo, ni v prekršku.

**Vprašanje 20:**

**Ali lahko podjetje vloži Zahtevek za vračilo trošarine za kmetijsko in gozdarsko mehanizacijo (zahtevek vlaga mesečno), za gorivo kupljeno v letu 2022 in porabljeno v letu 2023 ter** **ali sme podjetju izvajalec storitev (oranje), ki je tudi sam upravičenec za nakup goriva za kmetijstvo, to storitev opraviti z gorivom, ki ga je kupil sam? (marec 2023)**

Odgovor:

S 1. januarjem 2023 je pričela veljati novela Zakona o trošarinah-1C, ki je pravico do uveljavljanja vračila trošarine nadomestila s pravico do nakupa označenega plinskega olja s takojšnjim znižanjem trošarine za pogon kmetijske in gozdarske mehanizacije (vključno s traktorji) in vozil, prirejenih za prevoz čebeljih panjev.

Za energente, porabljene za pogon kmetijske in gozdarske mehanizacije v letu 2022, upravičenci še vedno lahko uveljavljajo vračilo trošarine s predložitvijo zahtevka za vračilo trošarine v letu 2023. Fizične osebe lahko vložijo zahtevek za vračilo trošarine za energente, porabljene v letu 2022, do 30. junija 2023. Pravne osebe, agrarne skupnosti in samostojni podjetniki posamezniki vložijo zahtevek za vračilo trošarine za energente, porabljene v letu 2022, do:

* 31. januarja 2023 za mesec december,
* 1. marca 2023 za zadnje trimesečje 2022 (oktober, november, december),
* 31. marca 2023 letni zahtevek za leto 2022.

Glede na pojasnilo, da podjetje zahtevke za vračilo trošarine vlaga mesečno, je podjetje kot pravna oseba v koledarskem letu 2022 izbralo mesečni način uveljavljanja vračila. Skrajni rok za predložitev zahtevka za vračilo trošarine za energente, porabljene v decembru 2022, je bil 31. januar 2023.

V primeru opravljanja strojnih storitev kmetijske dejavnosti s strani izvajalca, ki mu je bila dodeljena enolična identifikacijska oznaka za nakup goriva za kmetijstvo, sme storitev opraviti z gorivom za kmetijstvo v primeru, če je do nakupa goriva za kmetijstvo upravičeno tudi podjetje, ki je naročnik te storitve. V nasprotnem primeru mora izvajalec storitve za opravljanje storitev uporabiti davčno neoznačeno gorivo.